  Майя Бывальцева Алнаш ёросын но Можгаын ужтэк кылемъёслэн лыдзы толшор-куарусён толэзьёс ӵоже, кылем арысь та вакытэн ик ӵошатыса, 30 процентлы кулэсмиз. Со сярысь ивортэ Удмуртиысь ужъя но миграци политикая министерство. Озьы ик Можгаын, Балезино, Вавож, Дэри, Камбарка, Шаркан, Пичи Пурга, Сьӧлта, Ува но Якшур-Бодья ёросъёсын ужасьёслы кулэяськон будӥз. 1-тӥ куарусёнлы элькунын 7 сюрс 977 ужтэк кылемъёс пусъемын (толшорын сярысь 2 сюрс 102 адямилы ӧжытгес). Калыкез уже интыянъя ёзэсэ 33 сюрс 200 вакансиос сярысь ивортон вуиз, эшшо 10 сюрс 900 вакансиос басьтэмын огазеяськонъёсын тупанкылъёс юнматон улсын. Та дыр ӵоже 17 сюрс 800 адями уж шедьтӥз, 527 сӧсыръёс уже интыяськизы, 3 сюрс 100-лэсь трос адями мер ужъёсы пыриськиз но 8 сюрс 300-лэсь уноез мер адаптацияя программаез ортчиз. Арлыдзыя страховой пенсия басьтӥсь ужасьтэм 35 кунмуртъёс но ужтэк кылем 1 сюрс 96 мурт дышетскыны келямын вал. Соос улосвылын тужгес кулэ луись ӧнеръёсъя тодон-валанъёс басьтӥзы: водитель, вуриськись, пӧрась, токарь, бухгалтер, электрогазосварщик но тракторист. Ужаны быгатӥсь муртъёс пӧлысь ужтэк кылемен пусъемын 0,97 процентэз Удмуртиын улӥсьёс. Куд-ог каръёсын но ёросъёсын лыдпусъёс пичигес: Воткаын (0,58%), Можгаын (0,63%), Ижкарын (0,75%), Ува (0,45%), Дэри (0,62%), Эгра (0,72%) но Вавож (0,78%) ёросъёсын. Калыкез уже интыянъя кун ёзэслэн базаяз али 11 сюрс 600 вакансиос пыртэмын. Соосын тодматскыны луоз Удмуртиысь Калыкез интыянъя кун ёзэслэн порталаз www.udmurt.regiontrud.ru «Ищу работу» люкетаз, озьы ик «Работа в России» порталын www.trudvsem.ru. Тегъёс: Мерлык Можга Удмуртия ужтэккылемъёс Алнаш ужъяминистерство  